proiectele+mele+va+plac???

REGINA Două lumi se înfruntă de multă vreme în universul ţigănesc: ţiganii tradiţionalişti şi cei care şi-au pierdut identitatea. Echilibrul este pe cale să se destrame din momentul în care Don Antonucci (Dan Condurache), partenerul din umbră al lui State Potcovaru (Gheorghe Visu), îşi face apariţia pentru a se stabili în şatră împreună cu familia. Este carismatic, influent şi răzbunător. Trecutul lui de traficant de carne vie, droguri şi arme, rămâne ascuns şi nimeni nu bănuieşte motivele care l-au determinat să se reîntoarcă în România. Acum Don Antonucci nu este dispus să piardă, chiar dacă trebuie să sacrifice o lume întreagă.

Regina (Diana Dumitrescu), fiica adoptivă a lui Don, atrage atenţia tuturor: chipul ei frumos, cu trăsături nobile, contrastează puternic cu comportamentul de fiinţa sălbăticită. Dincolo de contraste, ea ascunde însă un secret în forma unui medalion. Transformarea Reginei dintr-o fiinţă terorizată şi interiorizată, într-o femeie frumoasă şi plină de viaţă va începe din momentul în care ea se îndrăgosteşte de Cosmin (Bogdan Albulescu), un ţigan aciuat în şatra lui Aurică (Gheorghe Dinică).

În şatră, tânărul demonstrează că este hotărât, are sânge rece şi este dispus să facă orice. Tocmai aceste lucruri îl impresionează pe Don Antonucci, care îi oferă posibilitatea de a lucra pentru el, dar şi posibilitatea de a întâlni dragostea. Încă de la început atracţia dintre Regina şi Cosmin se dovedeşte magnetică. Dar povestea lor de iubire va fi marcată de gelozia lui Armando (Augustin Viziru), fiul Donului.

Asemeni unui animal de pradă, el îşi va apăra proprietatea, cu atât mai mult cu cât Regina i-a fost oferită de către puternicul lui tată pe vremea când aceasta avea doar 14 ani şi pe care a privit-o în tot acest timp ca fiind femeia şi sclava lui. Iubirea dintre Regina şi Cosmin este o iubire care trebuie să înfrunte secretele ce odată revelate vor distruge sau salva lumea ţigănească.

În lumea românilor, Gigi Dumbrava (Florin Zamfirescu) este şi mai îndârjit să lupte împotriva ţiganilor. Transplantul suferit nu îi potoleşte ura faţă de cei pe care îi consideră responsabili de dezastrul în care se află atât familia, cât şi afacerile lui. Nu poate şterge ceea ce simte: că a fost victima unei farse oribile şi ar fi preferat să moară decât să trăiască ruşinea de a avea în piept o inimă de ţigan. Nici căsătoria fiicei lui preferate, Irina (Andreea Pătraşcu), cu Codruţ (Denis Ştefan) nu a fost un motiv de bucurie, convins fiind că fiica lui şi-a distrus viaţa căsătorindu-se cu un ţigan, chiar şi educat. Nu mai este dispus să se lase înfrânt de nimeni şi nimic.